Reiselystne nordmenn: - Frem til du får sluttregningen på kredittkortet
Til tross for svak krone og høye renter, står fortsatt utenlandsreise høyt på prioriteringslisten denne vinterferien. – Det er jo til å undres over.  Det sier sjeføkonom i Eika, Jan Ludvig Andreassen. til VG. For dyrtiden ser ikke ut til å ha satt en stopper for nordmenns reisevaner.  Tall fra første vinterferieuke viser at det er minst like mange reisende i år, som i fjor. Reiseaktiviteten samme uke de seneste fem årene ser dessuten nokså stabile ut, ifølge Avinor. – Jeg er overrasket over at flere ikke velger å være hjemme i Norge. Og koser seg på verandaen, sier Andreassen.  Det kan imidlertid hende at økonomen har fortrengt årets rufsete ferievær - eller så er han bare veldig værvant. – Prioriterer tjenester Likevel er han kjent med at nordmenn setter utland og varme høyt, i en ellers trang økonomisk tid.  – Det ser ut som vi prioriterer tjenester mer enn varer. – Møbler, biler og for eksempel elektriske artikler sparer folk på, legger han til. Andreassen trekker også frem noen andre faktorer han mener spiller inn: – Vi ser kanskje ikke på utlandet som utlandet lenger. Vi har blitt mer «europeere» enn nordmenn. Flere har også fått utenlandske ektefeller, samboere og arbeidsgivere. Ifølge landets største reisebyråer er det heller ikke noen tvil om at folk velger å sette snuta sørover: Både Apollo og Ving opplyser i pressemeldinger at årets vinterferier så godt som utsolgt. Det samme gjelder reisebyrået TUI. – Det er veldig mange nordmenn som har byttet ut snøskuffa eller paraplyen med solkrem og parasoll i vinterferien, skriver Anne Mørk-Løwengrep, kommunikasjonssjef i TUI til VG. – Øker hvert år Ferske tall fra SSB svekker heller ikke reisebyråenes oppfatning. Nordmenn dro på 7,6 millioner reiser til utlandet i fjor - opp 8,4 prosent fra året før.  Det er imidlertid færre reiser enn før coronakrisen. – Men vi ser at bestillingstallene har økt for hvert år, så det ser ut som vi kommer til å overgå nivået før pandemien i år, til tross for de økonomiske forholdene som råder, sier Mørk-Løwengreen. Tallene får økonom Andreassen til å stusse: – Men en anstendig økonom skal ikke legge seg i hvor skoen trykker. Jeg vet ikke hva mer som kan gjøres for å tilrettelegge for at nordmenn blir hjemme. Det er ikke så lett å skaffe sol. – Bidrar til sinnets munterhet Reiselivsekspert Odd Roar Lange er derimot ikke overrasket.  – De dyreste tingene blir prioritert bort. Men vi vil ikke slutte å ha det hyggelig. Da blir reise en av de tingene vi prioriterer høyt. Den erfarne reiseren trekker også frem det grå været Norge har bydd på denne ferien:  – Vi har hatt en ræva vinter, med mye vær.  – Ja, og hva kan en ferie gjøre med humøret? – Vi vet at det å komme seg vekk hjemmefra, få sol og varme bidrar til sinnets munterhet. Frem til du får sluttregningen på kredittkortet. Da kan det hende det dupper igjen, sier Lange.  Mørk-Løwengreen i TUI forklarer til VG at det er flere av deres kunder som heiv seg på en tur i siste liten, og at mange benyttet seg av restplasser.  – Når mange venter lenge med å bestille, så tvinger det reisebransjen til å sette ned prisene for å ikke risikere å brenne inne med det, sier reiselivsekspert Lange. Men han ber deg om å ikke la deg lure av billige charterpakker eller restplasser. Så fort du har satt beina på feriedestinasjonen, er det ikke selvsagt at du vil få en billig affære. – Før var syden billig og autentisk. Det er ikke så billig og autentisk lenger, mener Lange.
Første vinterferieuke viser ingen nedgang i reiseaktivitet sammenlignet med de siste fem årene Reisebyråer som Apollo, Ving og TUI har nærmest utsolgte vinterferier Sjeføkonom Jan Ludvig Andreassen mener nordmenn prioriterer tjenester over varer Kommunikasjonssjef i reisebyrået TUI forventer at antall reisende overgår nivået før pandemien i år